Folketing
2004-01-13

Vi har jo været med til at give nogle af de 8 mio. euro, der er givet som en ekstra bevilling til Domstolen for perioden 2001 og 2005 til at styrke menneskerettighedsarbejdet. Så har jeg jo også sagt i det, jeg sagde her fra talerstolen, at man også skal koncentrere sig om sine kerneområder. Dermed en appel til den parlamentariske forsamling, til administrationen og til Ministerkomitéen om, at vi begynder at se på, hvad kerneområderne er - det gjorde min forgænger også, da vi havde en debat om det - og at vi også må til at koncentrere os om kerneområderne, for Europarådet må også kunne omprioritere og effektivisere. Det vil sige, at de fornødne ressourcer skal findes ved den ekstra bevilling, som er givet på de 8 mio. euro, men også ved, at man koncentrerer sig mere om spørgsmål som, hvor mange møder skal man holde, hvor mange sessioner skal man holde, hvor ofte skal man holde ministermøderne, hvor store skal papirgangene være? Der må være en masse ting, man selv kan lave. Det mener jeg at man skal, før man får yderligere penge ud over de 8 mio. euro, som er omtalt her.